
Az „Anna Karenina” művészi világa – "Jövendölés" és előreláthatóság Lev Tolsztoj regényében

Dolgozatom tárgya Anna Karenina tragédiájának megjósolhatósága Tolsztoj regényében. Azonosítom a jövendölés modelljeit és formáit – a szereplőkhöz tartozó közlésektől kezdve az elbeszélői előrejelzéseken át a cselekményben megjelölt jóslatálmokig –, de az értelmzés fókuszpontjában a szövegben struktúraként azonosítható előrejelzési formák állnak. A még be nem következett események megjövendölésének okát, megképződését és hitelesítését vagy hiteltelenítését a szakirodalomban tekintélyes szerzők által kidolgozott motívumértelmezések (Borisz Eichenbaum, Hajnády Zoltán, Király Gyula, Donna Orwin) eredményeivel számot vetve vizsgálom, kidolgozva saját motívuminterpretációmat. Az előreláthatóság poétikai behatárolására olyan jel- és jelentéskapcsolódási formák bemutatása keretében törekszem, amelyek jelentős motívumképződmények poétikai értelmén keresztül teszik megragadhatóvá a regénybeli „jövendöléseket”. Az Anna Kareninában így elsősorban nem az események világában játszik szerepet az előrejelzés, hanem a művészi szöveg megformálódásának folyamatában nyeri el lényeges jelentését és tölti be szerepét. Az elemzés menetében megvizsgálom a mű elején felépülő mikroszüzsét (Anna vonatútja), amelyre a később megjelenő legjelentősebb motívumcsoportozatok következetesen utalnak vissza (lásd a vasút mint életút metaforájánál jóval fontosabbnak bizonyuló a kés és a könyv együttes megjelenésének szimbolikáját, valamint a fény és árnyék motívumalakzatát – ezeket részben Dosztojevszkij A félkegyelmű című regényére is rávetítem). A Tolsztoj-regyén hősnőjével egyenrangú, de ellentétes irányú, Levin alakjához kötődő cselekményszál beemelésével ugyanakkor rávilágítok arra, hogy kizárólag Anna Karenina szüzséjéhez kapcsolódik olyan előrejelzési rendszer, amelyet tanulmányomban leírok.



